En kraftpræstation tirsdag aften af FC Hjørring sikrede nordjyderne endnu en sæson i 1. division. Det så ellers skidt ud for de hvide, der efter 84 minutter af kampen var nede med 0-1 mod Næstved. Men med et lyn-comeback vendte FC Hjørring et truende nederlag til sejr. - Det er fantastisk at have vundet og dermed have sikret FC Hjørring endnu en sæson. Men det betyder også meget mere. Personligt har jeg jo også et job i klubben som webmaster, og hvis vi var rykket ned, er det ikke sikkert, at jeg kunne have bibeholdt det job, fortæller spiller Lasse Strandberg. Jacob Krüger og FC Hjørring har satset alt på at blive i 1. division, og som han siger: - Vi havde ikke en plan B liggende i skuffen, hvis vi skulle ske at rykke ned. Det ville have utrolige konsekvenser for vores udvikling med alt det vi har sat i gang med vores nye stadion, vores organisation og hele spillertruppen, udtaler Jacob Krüger.

Referat:
FC Hjørring sikrede sig tirsdag endnu en sæson i landets næstbedste række. En overlevelse, der ifølge klubbens sportschef, Jacob Krüger, betyder alt.